**Preekskets: 22 april 2018**

**Skriflesing:** Deut 32:1 – 22, 34 – 39, 33:1 – 4 **Teks:** Deut 32:2 en 39

**Sing:** Lied 454:1,2,3; Ps 67:1 Cloete; Ps 148:1,3,5,7 Cloete; Ps 25:2,4 Cloete; Ps 89:2,6 Cloete.

**Tema:** Luister gereeld na die woord van die Here om sy trou raak te sien in die daaglikse gebeure sodat u getuig: Hy alleen is God.

Luister u na die woorde van die Here en ervaar u sy onderrig soos reënwater, soos dou wat nuwe lewe gee, soos sagte reën op die gras en reenbuie op graan wat laat groei? Wanneer ’n mens die woord en onderrig van die Here só hoor en sien, prys die gelowiges die naam van die Here en verkondig dat Hy alleen God is wat alles regeer. Dan begryp u sy almag en is Hy die rots waarop u staan te midde van aanslae en ’n wêreld waar alles verwoes word. Erken Hom as regverdig en betroubaar. Loof Hom as die enigste getroue God sonder enige onreg.

Hierdie lied van Moses is die laaste voor sy sterwe. In hoofstuk 33 seën hy Israel en gee opdrag om in gehoorsaamheid aan God in die verbond te lewe. Hy is nugter oor Israel se geneigheid tot ongehoorsaamheid en sonde. Exodus is as verbondsboek saamgestel waarin God getrou saam met sy eie-willige volk lewe. Hy is betroubaar, en Israel telkens die ontroue party. Indien Israel na Hom luister, sal sy woord soos reënwater wees wat verfris, laat groei en nuwe lewe wek. Moses verkondig God se dade en verlossing, en daarteenoor Israel se ongehoorsaamheid.

Hy vra of Israel se antwoord op God se genade en barmhartigheid is om vals en korrup te wees? Is dit hulle antwoord op die troue liefde en versorging van God? Hoe dikwels ontbreek opregte dankbaarheid in ons lewens? Indien hulle so lewe, is hulle ’n dwase volk sonder verstand wat nie wil erken dat Hy hulle Skepper en Vader is nie, en dat Hy alleen God is nie. Hulle word aangespoor om te gaan vra by die voorgeslagte, sodat die dade van die Here weereens vir hulle vertel kan word. Hulle moet sy genade en verlossing met dankbaarheid antwoord.

Israel is by’n keerpunt in hulle geskiedenis en staan stil om na die Here te luister. Hulle is op pad na die beloofde land. Die wondervolle uittog met al sy magtige dade is iets van die verlede, die moeisame woestyntog waar die ouer geslag almal gesterwe het, is aan sy einde, hulle is so gewoond aan die manna dat hulle nie meer God se versorging erken nie, en nou moet Moses ook sterf voor die intog in Kanaän. Telkens lyk dit asof iets wat goed begin het, tragies eindig. In Genesis klink die juigtoon van nuwe lewe: God het geskep en alles was goed. Na die sondeval lyk dit asof die dood die laaste sê het en alles sal vernietig. Die eerste vyf boeke van die Bybel sluit af met die dood a.g.v. die sonde. Genesis begin met lewe, met die skepping en sluit af met die dood van Jakob en Josef. Exodus begin met Israel in slawerny waar God lewewekkend optree om die volk te red van ŉ gewisse ondergang. Ook dit sluit af in Deut. met die afsterwe van die hele ongehoorsame geslag en die dood van Moses. Hoe dikwels begin ’n saak mooi en belowend, om deur sonde en ongehoorsaamheid tot ’n einde te kom. Wie net die doodsheid sien, en nie die nuwe lewe sien en ervaar wat die Here skep nie, verval in moedeloosheid.

Dit is die tragedie van die mens se lewensloop na die sondeval. Die lewe wat so mooi en met soveel hoop begin, sluit af met die dood. Selfs Moses die middelaar van die Ou Verbond en ŉ uitnemende profeet wat persoonlik met God gepraat, vir die volk ingetree en voorbidding gedoen het, se lewensideaal is nie verwesenlik nie. Hy het net van die berg af die beloofde land gesien. Dit is so ŉ gevoel van alles tevergeefs, alles help tog niks nie: die sonde en die dood het die laaste seggenskap. Dit is ook die gevoel wat ’n mens die afgelope week gehad het met al die betogings en verwoesting hier in Mafikeng. Hulle het alle politieke mag om die mense van die land op te hef, maar gebruik dit vir selfsugtige verryking. Dit wek woede wat alle wet en orde verbreek en alles verwoes. In die proses word onskuldige mense se lewens verontrief en selfs verwoes. Alle pogings van die mens misluk. Juis dit beklemtoon die trou van God en leer die mens om nie op homself te hoop nie, maar alles van Hom te verwag. Hy is die rots. Ons lewens moet inpas by sy groot verhaal van verlossing, redding en die bou van die nuwe Jerusalem.

Staan ’n oomblik stil en kyk terug na die verlede en na die toekoms met die vraag wat dit alles vir ons inhou. Waarheen is ons met ons lewens op pad? Waarheen is alles in ons land en die wêreld op pad? Is alles net ’n afdraande en verwoesting? Is daar hoop vir ’n mooi nuwe toekoms van reg en geregtigheid, ’n toekoms waar almal werk het en armoede tot ’n einde gekom het? Israel is op die vooraand van die intog. Die uittog uit Egipte is agter hulle, die woestyntog is op ’n einde en voor hulle is die nuwe uitdaging van die lewe in die land wat oorloop van melk en heuning. Almal verwag voorspoed en dit wat goed en mooi is. Dikwels is dit egter anders en gebeur nie die mooie wat ons gehoop het gaan gebeur nie, as gevolg van die sonde van die mens. Dit is goed om terug te kyk, God se dade te sien en Hom absoluut te vertrou vir die toekoms. Dit moet gedoen word aan die voete van die Almagtige God waar jy sy woord hoor, alles in sy perspektief sien en verwonderd oor sy lewewekkend almag, Hom aanbid.

Moses staan voor sy dood en as leier van die huis van die Here, seën Hy Israel en vertel wat die toekoms vir hulle inhou. Die Here omvat die hele geskiedenis van Israel en die wêreld. Hy is die een wat die geskiedenis skryf en dit bepaal. Hy wil geken wees as ’n genadige, barmhartige God wat liefdevol sy kinders bemagtig om getuies van sy dade te wees. Wie nie gereeld na sy woord luister en sy eie lewe in God se perspektief plaas nie, het geen toekomsvisie nie. Dikwels is die omstandighede te veel, ons te besig, te selfgesentreerd om sy dade te sien en die lewewekkende Woord te ervaar wat ons nuut maak sodat ons Hom bekend kan maak in ’n wêreld vol van nood. So dikwels is die geweld en verwoesting so oorweldigend dat ons nie God raaksien nie. As ’n mens Hom raaksien, dan kyk jy verby die verwoesting en lyde, en vind jy jou identiteit in Hom wat lewe vanuit die dood gee. Dan leef jy om te verkondig dat Hy alleen God is.

Hierdie lied van Moses is realisties. Ten spyte van die wonderbare verlossing van die volk, gaan hulle weer en weer sondig en ander gode dien. Menslik gesproke is daar geen hoop vir Israel nie, omdat hulle so ondankbaar is. Die geskiedenis herhaal hom net. Almal wat uit Egipte uitgelei is, het reeds gesterf en die wat die land Kanaän intrek gaan in ballingskap weggevoer word. Moses is die laaste een om te sterf en die dood het skynbaar die laaste seggenskap en beëindig alles. Wie realisties is, sien te midde van die menslike sonde en mislukking, dat God regeer. Hy is regverdig, betroubaar en red. Wie in verbondsgemeenskap met Hom lewe, sien hoe Hy die heiliges in sy hand vashou, hoe sy Woord en Gees telkens nuwe lewe skep en Hy die mens leer dat alles uit genade alleen is. Sy genade en getrouheid staan teenoor die ondankbaarheid en ongehoorsaamheid van die volk. Dood en verwoesting het nie die laaste sê nie, want Hy herskep nuwe lewe. Hy bly getrou terwille van Homself en sorg dat daar steeds ŉ kern behoue bly sodat die Christus uit hulle gebore kan word. Hulle bly nie behoue omdat hulle beter is as die ander nie, maar omdat God hulle vashou deur sy genade wat in sy getrouheid sy beloftes vervul.

Israel het nie volgehou om in dankbaarheid na die Woord van God te luister en daarvolgens te lewe nie. Moses was ongehoorsaam toe hy God nie geheilig het voor Israel nie, en kon daarom nie die beloofde land binnegaan nie. Sy lewe eindig met sy dood. Dit roep om ŉ beter en volmaakte Middelaar wie se lewe nie eindig met die dood nie, maar wat die dood oorwin om aan ander die lewe te gee. Jesus Christus sterf aan die kruis, maar staan op en oorwin die dood omdat Hy volmaak getrou was in alles waartoe God Hom geroep het. Hierdie oorwinning oor die dood, skep die moontlikheid om gehoorsaam te leef onder leiding van die Heilige Gees.

Op grond van hierdie volmaakte werk van Christus, word die Heilige Gees aan ons geskenk. Nou is dit moontlik om as geheiligdes in Jesus Christus na sy Woord te luister en sy ryke seëninge te ervaar. Die liefde van God bewaar dié heiliges. Hy heilig, bewaar en herskep hulle deur sy Woord en Gees om Hom bekend te maak in die wêreld as die enigste God. Hy is hulle koning en hulle vra elke dag na sy wil en leef in ŉ heilige verbondsgemeenskap met Hom. Hulle is nooit negatief nie, maar sien hoe Hy regeer, die dood oorwin en herskep. Leef heilig in gehoorsame verbondenheid aan Hom sodat u deel is van sy suksesverhaal en ervaar sy bystand elke dag te midde van alles om u wat ten gronde gaan. Hy skenk dié lewe wat die dood oorwin.